Хүнэй наhан энэ бүмбэрсэг дэлхэй дээрэ.

Хүндэтэ манай буряад арад зон!

 Хүн… Энэ гурбан үзэгүүдhээ бүридэhэн үгэ. Ямар олон удха тайлбаринуудтайб? Хэды олон үүргэнүүдые дүүргэнэб! Эгээн түрүү энэ дэлхэйтэй танилсаад, саашадаа ажабайдалай харгыгаар сэхэ гэшхэн ябахадаа , үндэр наhанайнгаа орьел ѳѳдэ гараад байхадаа энэ наhаяа жаргалтайгаар үнгэргэбэ гээшэ гүб гэhэн асуудалнуудта харюу бэдэрдэг гээшэ.

 Эхэнэр зоной гол үүргэ мүнѳѳ сагта үхибүүдтэеэ , гэр бүлэтэеэ нягта холбоотой, эрэ хүн заабол Эхэ орондоо, түрэл нютагтаа шадабарияа зорюулха, аза жаргалайнгаа харгы наринаар зохеохо гэжэ оролдодог.

 Хараад үзэхэдэ, манай Буряад Республика соогоо буряадууд дүрбэнэй нэгэл хуби болонобди. Угайдхадаа хахадhаань ехэнхинь түрэл хэлэеэ мэдэхэгүй Эшхэбтэр байдалда ороод байна гээшэбди. Ондоо яhатан ѳѳhэдынгѳѳ үндэhэн түбүүдые байгуулаад, түрэл хэлэеэ, үндэhэн соел, культураяа үзэнэ. Арадуудай хани барисаанай байшанда тэдэнэр ажалаа ябуулна. Хүршэ яхад зомнай ѳѳрынгѳѳ хэлые сэбэрээр сэгнэн ябадаг. Ноед hайдшье байг, булта баран хѳѳрэлдэхэ, hонин зугаагаа дэлгэрүүлжэл байдаг. Хүдѳѳгэйнь ажабайдал hайжаранхай,оньhон техникэ олоор худалдажа абана, мүнѳѳ сагай эрилтэнүүдтэ хабаатай технологинуудые хэрэглэнэ.

 Манай хүдѳѳгэй зон ямар хүндэ байдалда ороод байна гээшэб. Колхоз совхозуудаа хуу үгы хэжэрхеод,орондонь байгуулhан юумэмнай үгы гэхэдэ болохо. Нэгэ хэды үхэр малаа хараад, яагаад ган гасууртай зун болоо hаань, үбhэ тэжээлээ яагаад бэлдэхэ гээшэб гэжэ толгойгоо үбдэхѳѳхэ сагшье ерэдэг.

 hая жэлнүүдтэ малшадай ажахынууд хүгжэжэ, гэбэшье үсѳѳн лэ гээшэ тоогоороо. Ямаршье сагай тохеолдоо hаа, хүдѳѳгэйнгѳѳ байдал hайжаруулха шухала. «Саг сагтаа, сахилза хүхэдѳѳ»- хаанашье ажаhуухадаа, ажаллахадаа хүн үе сагтаа тарааhан байра байдалтай байхаяа эрмэлзэнгүй яахаб даа. Үхибүүдтээ, аша гушанартаа туhатайшье болоходоо болохоб гэhэн бодолнууд бии болодог.

 Дээдэ hургуулияа дүүргэхэдэнь, хүлеэжэ байhан ажалшье үгы, гэр байрашье үгы. Сэсэрлигтэ үхибүүгээ ябуулха хэрэгтэй,түлбэриншье ехэ. Эжы абанарhаа туhаламжа хүлеэгээд hууха.

 Бэрхэшээлнүүдые тоолобол, олон даа. Тэдэнээ ѳѳрѳѳ шиидхэжэ шадаха, наhанайнгаа харгы зүбѳѳр зохеохол хэрэгтэй болоно. Иимэл ха юм даа хүнэй зорилго, алтан дэлхэймнай эрилтэнүүд.

 Буряад хэлэнэй багшаар олон жэл соо хүдѳѳгэй hургуулида хүдэлнэб. Тиимэhээ хэлэнэйнгээ ямар байдалда ороод байхые hайса мэдэнэб. Гэртэхимнай буряадаар хѳѳрэлдэдэггүй юм, тиимэhээ нэгэшье үгэ буряадаар мэдэхэгүйб гэhэн харюу үдэр бүри дуулахаш. Хэлэндээ дуратайгаар хандаха хэрэгтэй, газетэ сэтгүүлнүүдые библиотекэ соо ороод уншагты гэhэн заабаринуудаа хэлэхэш. Хэшээлээ ямараар зохеогоо hаамни, үхибүүдтэ hонин байха гээшэб гэhэн асуудал зүрхэ сэдьхэлыешни зобоохо. Жаахан хүүгэд хэлэеэ мэдэхэгүй hаа, саашадаа ямар уршагта ябадалда орохо гээшэб? Буряад зон гээшэ үгы болохогүй юм аал , нютаг зомнай хосорходоо болохол гэжэ бодоходоо, досоомни нэгэл аягүй байдал тогтодог.

 hургуулиин наhанhаа шүлэгүүдые бэшэжэ эхилээб. Түрүүшынгээ шүлэг тайзан дээрэ гараад уншаhанаа одоошье мартадаггүйб. Улаан-Удэ хото ерэжэ, олон зоной дунда хѳѳрѳѳ бэлэйб. Шанга жюри байгаа, тэдэнэй дунда манай элитэ поэтесса- Цырен-Дулма Дондоковна Дондокова. Конкурсы hүүлдэ намда адресаа үгѳѳ бэлэй. Бишье нютагаа бусаад , олон олон туршалгануудаа эльгээжэ мэдэбэб. Харюу уданшьегүй ерээ, олон заабаринуудые, hургаалнуудые хэлэжэ үгѳѳ hэн. Бэшэг соогоо шүлэг бэшэхэ гээшэ бэлэн хэрэг бэшэ, хатуу hамар сэмэхэтэй адли гэhыень энэ наhандаа мартадаггүйб. Тиимэhээ заабал хэшээлдээ олон үгэнүүдые хэрэглэн, шүлэг зохеохо гэжэ шиидэлгэ гаргадагби. Жэшээнь,hаяхан иимэ мүрнүүдые зохеогообди.

 Буряад хэлэндээ дуратайбди,

 Бултадаа баран шудалнабди.

 Манай хэлэн баян даа,

 Түрэл хэлэмнай сайхан даа.

 Гое шүлэгүүдые уншанабди,

 Хонгео зугаагаа дэлгэнэбди,

 Манай хэшээл туhатай даа,

 Буряад орондом хэрэгтэй даа.

Энэ шүлэг дуун болгоод, дууладагбди. Үхибүүд hонирхожо эхилээ, ород буряад гэлдэнгүй хангюурдадаг.

 Үхибүүн наhанhаа хэлэндээ дуратайгаар,эжы абанараа хүндэлжэ, эрдэмэй харгыгаар алхалан ябахадаа , Буряад оромнай үшѳѳ саашаа хүгжэжэ, хүн зомнай жаргалтайл ябаг гэжэ үреэлэй hайниие хэлэжэ байхада ямар жаргал гээшэб?! Дайн сэрэг лэ бү болохой даа гэжэл досоогоо дабтанаб.